Till Rüger

__NOINDEX__
Till Rüger (i lindur në vitin 1970 në Nyrëmberg (gjer. Nürnberg)) është gazetar dhe biolog gjerman.

Jeta
Rüger është rritur në Nyrëmberg. Ka studiuar biologji, politikë dhe gazetari në Universitetin Friedrich-Alexander të Erlangen-Nyrnbergut dhe në American University në Uashington. Ka mbrojtur disertacionin e doktoratës në fiziologji (titulli: Dr. rer. nat.) në katedrën e zoologjisë në universitetin e Erlangen-Nyrnbergut.

Që nga tetori i vitit 1997 punon në televizionin publik të Gjermanisë -ARD. Ka qenë korrespondent i ARD-së në Romë, Tel Aviv, Gaza, Vjenë, Prishtinë dhe Beograd. Për një periudhë ka qenë edhe moderator i edicionit të natës të emisionit të lajmeve Rundschau. Ka shkruar skenarë për emisionet Nano, Zapp, Weltspiegel dhe Zeitspiegel. Nga gushti i vitit 2014 deri në vitin 2019 ishte korrespondent televiziv i ARD-së nga Austria dhe Evropa Juglindore. Aktualisht është reporter për çështjet e politikës së brendshme, me fokus në politikën shkencore dhe atë shëndetësore.
Raportimi nga Kosova
Për më shumë se 20 vjet, Rüger ka raportuar nga Kosova për Televizionin Publik Gjerman ARD dhe për Televizionin e Bavarisë (Bayerischer Rundfunk). Gjatë luftës së Kosovës në vitin 1999, ai ka raportuar nga Kukësi, duke përcjellë kronika për refugjatët kosovarë të strehuar atje. Në qershor të vitit 1999, hyri me forcat gjermane të NATO-s në Prizren, duke qenë një nga gazetarët e parë gjermanë në terren pas tërheqjes së forcave serbe.
Për dy dekada më pas, ai ka përcjellë zhvillimet politike dhe shoqërore në Kosovë, duke realizuar dhjetëra kronika, reportazhe dhe dokumentarë për ARD-në dhe BR-në.

Në vitin 2022, ai u nderua me Çmimin Mediatik Ulrich Schwabe. Është anëtar i këshillit mbikëqyrës të fondacionit Wings of Hope Deutschland.

 Referime 

Kategoria:Gazetarë gjermanë
Kategoria:Biologë gjermanë
Kategoria:Lindje 1970
Kategoria:Njerëz nga Nyrnbergu